**Návrh**

# NARIADENIE VLÁDY

## Slovenskej republiky

## z ....................... 2015,

## ktorým sa mení a dopĺňa nariadenie vlády Slovenskej republiky č. 280/2003 Z. z. o zdravotných problémoch, ktoré ovplyvňujú výmenu s hovädzím dobytkom a ošípanými v znení neskorších predpisov

Vláda Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. nariaďuje:

# Čl. I

Nariadenie vlády Slovenskej republiky č. 280/2003 Z. z. o zdravotných problémoch, ktoré ovplyvňujú výmenu s hovädzím dobytkom a ošípanými, v znení nariadenia vlády Slovenskej republiky č. 487/2003 Z. z. a nariadenia vlády Slovenskej republiky č. 219/2009 Z. z. sa mení a dopĺňa takto:

1. V § 1 odsek 1 znie:

„(1) Týmto nariadením vlády sa preberajú a vykonávajú právne záväzné akty Európskej únie uvedené v prílohe č. 1.“.

1. V § 2 ods. 1 písm. e) sa za slovo „štátom“ vkladajú tieto slová „Európskej únie (ďalej len „členský štát“)“.
2. V § 14 ods. 8 písm. c) prvý bod znie:

„1. pre zviera

* 1. jedinečný identifikačný kód alebo kódy, ak ide o prípady uvedené v osobitnom predpise,28a)
	2. dátum narodenia,
	3. pohlavie,
	4. plemeno alebo farba srsti,
	5. identifikačný kód matky, alebo ak ide o zviera dovezené z tretej krajiny, jedinečný identifikačný kód individuálneho prostriedku identifikácie pridelený podľa osobitného predpisu,8)
	6. identifikačné číslo chovu, kde sa zviera narodilo,
	7. identifikačné čísla všetkých chovov, kde bolo zviera držané a dátumy každej zmeny chovu,
	8. dátum uhynutia alebo zabitia,
	9. druh elektronického identifikátora, ak je ním zviera označené.“.

Poznámky pod čiarou k odkazom 28a a 8 znejú:

„28a) Čl. 4 ods. 1, čl. 4b, čl. 4c ods. 1 a čl. 4d nariadenia (ES) č. 1760/2000 v platnom znení.

8) Nariadenie Európskeho parlamentu a Rady (ES) č. 1760/2000 zo 17. júla 2000, ktorým sa zriaďuje systém identifikácie a registrácie hovädzieho dobytka, o označovaní hovädzieho mäsa a výrobkov z hovädzieho mäsa, a ktorým sa zrušuje nariadenie Rady (ES) č. 820/97 (Ú. v. ES L 204, 11.8.2000) (Mimoriadne vydanie Ú. v. EÚ, kap. 3/zv. 30) v platnom znení.

Nariadenie vlády Slovenskej republiky č. 278/2003 Z. z.

Nariadenie vlády Slovenskej republiky č. 305/2003 Z. z.“.

1. Za § 18 sa vkladá § 18a, ktorý vrátane nadpisu znie:

# „§ 18a

## Prechodné ustanovenie k úprave účinnej od 1. januára 2016

Požiadavky na údaje zvieraťa v počítačovej databáze uvedené v § 14 ods. 8 písm. c) prvom bode sa uplatňujú od 18. júla 2019.“.

1. V prílohe č. 1 sa slová „Zoznam preberaných a vykonávaných právnych aktov Európskych spoločenstiev“ nahrádzajú slovami „Zoznam preberaných a vykonávaných právne záväzných aktov Európskej únie“.
2. Príloha č. 1 sa dopĺňa šiestym bodom, ktorý znie:

„6. Smernica Európskeho parlamentu a Rady 2014/64/EÚ z 15. mája 2014, ktorou sa mení smernica Rady 64/432/EHS, pokiaľ ide o počítačové databázy, ktoré sú súčasťou sietí dohľadu v členských štátoch (Ú. v. EÚ, L 189, 27. 6. 2014).“.

# Čl. II

Toto nariadenie vlády nadobúda účinnosť 1. januára 2016.